ORDE do 18 de maio de 2005 pola que se convocan subvencións aos concellos de Galicia para a realización de actividades de promoción do cooperativismo.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 24/05/2005

A Comunidade Autónoma de Galicia asumiu a competencia exclusiva en materia de cooperativas en virtude da transferencia feita pola Lei orgánica 16/1995, do 27 de decembro, ampliando a recollida no artigo 28.7º do Estatuto de autonomía de Galicia.
En virtude desta competencia, a Lei 5/1998, do 18 de decembro, de cooperativas de Galicia recoñece de interese social a promoción e o desenvolvemento das sociedades cooperativas e das súas estruturas de integración económica e representativa, dispoñendo que a Xunta de Galicia, a través da consellería competente en materia de traballo, realizará unha política de fomento do movemento cooperativo e adoptará as medidas necesarias para promover a constitución e o desenvolvemento das cooperativas.
A mesma lei prevé, así mesmo, a participación doutros ámbitos da administración pública, establecendo que a Administración local procurará considerar dentro dos seus plans ou programas de actuación a promoción e o desenvolvemento das sociedades cooperativas.
Segundo o disposto no Decreto 301/2004, do 22 de decembro, polo que se fixa a estrutura orgánica da Consellería de Asuntos Sociais, Emprego e Relacións Laborais, correspóndelle a esta o exercicio das anteditas competencias e funcións.
Esta consellería, tendo en conta as potencialidades da fórmula empresarial cooperativa para o desenvolvemento local e para a prestación de servizos de natureza social, a necesidade de que o labor de divulgación e fomento se realice tamén desde os ámbitos máis próximos aos cidadáns, así como as sinerxías derivadas da cooperación entre as distintas administracións, quere estimular a realización de actividades de promoción do cooperativismo por parte dos concellos de Galicia.
A través desta orde regúlase o proceso de selección daquelas iniciativas que resulten de maior interese para o desenvolvemento do cooperativismo no ámbito local, co obxecto de contribuír ao seu financiamento mediante a concesión dunha subvención de ata o 80% dos gastos necesarios para a realización das actividades propostas por parte dos concellos seleccionados. Entre os criterios de selección, outórgaselle especial importancia á sintonía do proxecto co Plan estratéxico para o desenvolvemento do cooperativismo.
A regulación axústaxe ao disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, en especial, no relativo aos principios de obxectividade, concorrencia e publicidade na concesión de axudas públicas e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Por todo o exposto, oídos o Consello Galego de Cooperativas e o Consello Galego de Relacións Laborais e, de conformidade coas atribucións que teño conferidas polo artigo 34 da Lei 1/1983, do 22 de febreiro, reguladora da Xunta e do seu presidente
DISPOÑO:
Artigo 1º.-Finalidade e réxime das subvencións.
1. Esta orde ten por obxecto a convocatoria de subvencións en réxime de concorrencia competitiva, destinadas a sufragar parcialmente a realización de actividades de promoción do cooperativismo por parte dos concellos de Galicia.
2. A concesión das axudas previstas nesta orde estará suxeita á existencia de crédito orzamentario e realizarase con cargo á aplicación 16.05.214A 460.0, dos vixentes orzamentos xerais da Comunidade Autónoma galega, ata un límite de 36.064 euros.
3. As solicitudes, a súa tramitación e concesión axustaranse ao disposto no texto refundido da Lei de réxime financeiro e orzamentario de Galicia, na Lei de orzamentos xerais da Comunidade Autónoma de Galicia, no Decreto 287/2000, do 21 de novembro, e nesta orde. Resultará, así mesmo, de aplicación o disposto na Lei 38/2003, do 17 de novembro, xeral de subvencións, en canto proceda.
Artigo 2º.-Beneficiarios e contía.
1. Poderán ser beneficiarios os concellos de Galicia que non estean incursos nas circunstancias previstas no artigo 13 de Lei 38/2003, do 17 de novembro, xeral de subvencións e que, logo de solicitude, resulten seleccionados segundo o establecido nesta orde e realicen as actividades de promoción do cooperativismo antes do 30 de novembro de 2005.
2. As actividades obxecto de subvención poderán consistir en calquera tipo de acción promocional do cooperativismo dirixida ao ámbito territorial do concello solicitante e á súa área de influencia. A título de exemplo, poderán consistir na elaboración e publicación de estudos, informes, traballos de investigación, manuais e folletos divulgativos; celebración de feiras, mostras, congresos; organización de cursos, xornadas, conferencias, seminarios e simposios.
Coidarase especialmente o enfoque de carácter práctico e eficaz das actividades, así como a súa imbricación coa realidade do contorno socioeconómico local onde se desenvolven. Na medida que resulte posible, procurarase a participación das asociacións de cooperativas representadas no Consello Galego de Cooperativas como xeito de contribuír á difusión dos valores e potencialidades do cooperativismo.
3. A contía das subvencións non poderá superar o 80% dos gastos necesarios para a realización das actividades, que poderán contar así mesmo con outros financiamentos sen que, en ningún caso, excedan da contía realmente xustificada e non achegada pola Xunta de Galicia.
Artigo 3º.-Solicitudes, documentación e prazo.
1. As solicitudes de subvencións deberán dirixirse ao director xeral de Relacións Laborais, e presentaranse por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común. Deberán ir acompañadas da seguinte documentación:
* Memoria do proxecto que conteña:
-Identificación do concello ou concellos solicitantes, do seu ámbito de influencia e indicación das actividades de fomento do cooperativismo que teña realizadas.
-Director ou coordinador do proxecto.
-Descrición das actividades que se pretenden realizar, especificando a súa finalidade e os destinatarios previstos.
-Medios, entidades e persoas previstos para a súa realización, con informe relativo á capacidade profesional dos intervenientes, de ser o caso.
-Orzamento detallado cuantificado en todos os seus puntos.
-Cadro de financiamento, indicando a procedencia dos recursos non achegados pola consellería.
* Certificación expedida polo secretario do concello, do acordo polo que se solicita a subvención e se aceptan as condicións e requisitos establecidos nesta orde, así como de non estar incurso nas prohibicións para obter a condición de beneficiario sinaladas no artigo 13 da Lei 38/2003, do 17 de novembro, xeral de subvencións.
No suposto de solicitudes realizadas por máis dun concello, deberá achegarse a certificación de cada un deles. Esta certificación deberá conter, ademais, a designación expresa do concello encargado da xestión e xustificación da actividade.
-Declaración de conxunto de todas as solicitudes de axudas e subvencións efectuadas ou concedidas, para a mesma finalidade ou proxecto, das distintas administracións públicas.
3. O prazo de presentación de solicitudes remata o 15 de xullo de 2005. Este prazo non poderá ser inferior, en todo caso, a 40 días naturais contados a partir do día seguinte da súa publicación no Diario Oficial de Galicia.
Artigo 4º.-Instrución.
As unidades administrativas receptoras remitirán as solicitudes recibidas á Dirección Xeral de Relacións Laborais, para que o servizo competente comprobe se a solicitude ou documentación presentada reúne os requisitos exixidos nesta orde e, no suposto de que se observe algún defecto ou sexa incompleta a documentación, de conformidade co disposto no artigo 71 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, requirirase o interesado para que nun prazo de 10 días emende a falta ou presente os documentos preceptivos, coa advertencia de que, se así non o fixese, se considerará desistido da súa petición, logo de resolución, que deberá ser ditada nos termos previstos no artigo 42 da antedita lei.
Artigo 5º.-Avaliación das solicitudes.
1. A concesión realizarase en réxime de concorrencia competitiva, polo que, unha vez instruídos os expedientes, pasarán para o seu exame á comisión de avaliación que realizará a selección e elevará proposta de formalización de convenios de cooperación á Consellería de Asuntos Sociais, Emprego e Relacións Laborais, quen resolverá poñendo fin á vía administrativa. Así mesmo, a comisión ordenará os concellos non seleccionados, por orde de prelación, co obxecto de que as súas solicitudes poidan ser tidas en conta no caso que de os convenios propostos inicialmente non resulten formalizados.
2. Para os efectos do disposto no parágrafo anterior a comisión de avaliación estará formada polos seguintes membros: o director xeral de Relacións Laborais, que actuará como presidente, a subdirectora xeral de Cooperativas e Economía Social, tres representantes dos concellos de Galicia nomeados pola Federación Galega de Municipios e Provincias, un representante das asociacións de cooperativas con representación no Consello Galego de Cooperativas e o xefe do Servizo de Cooperativas e Economía Social que actuará como secretario.
Esta comisión poderá adoptar validamente os seus acordos, sempre que asistan a ela o presidente, ou persoa en que delegue, o secretario e polo menos a metade dos seus membros. Se por calquera causa,
no momento en que a comisión de avaliación teña que examinar as solicitudes, algún dos funcionarios que a compoñen non puidese asistir, será substituído polo funcionario que para o efecto designe o director xeral de Relacións Laborais.
3. A comisión de avaliación, motivadamente, poderá requirir dos solicitantes das axudas información ou documentación adicional que, non estando en poder da Administración, teña fundamental relevancia e unha relación directa para unha mellor avaliación das solicitudes.
Artigo 6º.-Criterios de avaliación.
1. A comisión non terá en conta os proxectos que non se adapten ás presentes bases, así como os que polas súas características se consideren de escaso interese para a promoción do cooperativismo ou non teñan previsto os medios suficientes e adecuados para unha correcta execución. Estes proxectos excluiranse do proceso de avaliación.
2. A comisión fixará o número de beneficiarios e a contía da subvención, sempre tendo en conta as dispoñibilidades orzamentarias previstas para este fin e os límites fixados nesta orde.
3. Como criterios de avaliación teranse en conta as seguintes características dos proxectos, ordenadas segundo a súa importancia:
1º Adecuación aos obxectivos e liñas de actuación do Plan estratéxico para cooperativismo.
2º Accións encamiñadas a facilitar a posta en marcha de proxectos empresariais que dean saída profesional aos desempregados do ámbito territorial de influencia, mediante a creación de cooperativas ou a incorporación ás xa existentes.
3º Actuacións dirixidas á posta en valor e aproveitamento sustentable dos recursos locais, a través de proxectos empresariais cooperativos que agrupen a titulares de explotacións agrarias (agrícolas, gandeiras, forestais e outras), pesqueiras (pesca, marisqueo, acuicultura e relacionadas), ou doutro tipo de actividades empresariais e profesionais.
4º Actuacións que tendan ao aproveitamento integral dos recursos humanos e materiais, que no devandito ámbito territorial teñan como obxectivo o impulso de proxectos empresariais, de promoción do emprego, de orientación de emprendedores e de actividades de asesoramento e formación relacionadas con elas.
5º Proxectos innovadores ou que pola súa singularidade acheguen novos enfoques e perspectivas ao cooperativismo ou á súa promoción.
Artigo 7º.-Resolución e recursos.
1. A competencia para coñecer e resolver as solicitudes de axudas e subvencións previstas nesta orde corresponderalle á conselleira de Asuntos Sociais, Emprego e Relacións Laborais.
2. Realizada a avaliación pola comisión e logo da fiscalización da proposta polo órgano interventor da consellería, o órgano concedente ditará a correspondente resolución que se lle deberá notificar ao interesado no prazo máximo de tres meses, contados desde a data de entrada da solicitude no rexistro do órgano competente para a súa tramitación. O antedito prazo non comezará a computarse ata que transcorra o prazo previsto para a presentación de solicitudes.
Transcorrido o dito prazo sen que se ditase resolución expresa, poderá entenderse desestimada a solicitude de acordo co establecido no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
4. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 8º.-Forma de pagamento e xustificación.
1. As subvencións materializaranse a través de convenios de cooperación subscritos pola consellería cos concellos beneficiarios. A realización das actividades será responsabilidade exclusiva do concello beneficiario ou encargado da xestión, de ser o caso. A consellería debe estar informada puntualmente e con suficiente antelación das circunstancias concretas da execución e resérvase o dereito de recadar a información complementaria que estime oportuna, así como a comprobación de calquera aspecto relacionado con elas. En todos os soportes, materiais ou publicacións e calquera medio de divulgación das actividades deberá constar de xeito destacado a colaboración da consellería, así como o anagrama íntegro «cooperactiva» do Plan estratéxico para o cooperativismo.
2. O pagamento efectuarase ao remate da actividade de forma nominativa e pagamento único, a favor do beneficiario ou concello encargado, se é o caso, logo de presentación da documentación xustificativa do cumprimento da finalidade para a que se concedeu a subvención. Para estes efectos deberá achegarse informe exhaustivo da realización, acompañado de copia de todos os materiais e documentos xerados, así como constancia da súa repercusión pública e documentos acreditativos dos gastos realizados.
Unicamente se aboará ata o 80% dos gastos realmente realizados e xustificados, ata o tope máximo da contía inicialmente concedida como subvención.
3. No momento da xustificación total da actividade subvencionada, deberá presentarse declaración complementaria do conxunto das axudas solicitadas para a mesma actividade, tanto as aprobadas ou concedidas como as pendentes de resolución, das distintas administracións públicas competentes ou outros entes públicos, ou, de ser o caso, que non solicitou nin percibiu outras axudas ou subvencións.
4. En ningún caso, o importe das subvencións ou axudas concedidas ao abeiro desta orde poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total da actividade que vaia desenvolver o beneficiario.
Artigo 9º.-Obrigas dos beneficiarios.
Son obrigas dos beneficiarios das subvencións:
a) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos beneficiarios e, de ser o caso, a obtención concorrente de subvencións ou axudas para a mesma finalidade procedentes de calquera Administración ou ente público nacional ou internacional.
b) O sometemento ás actuacións de control, comprobación e inspección que efectuará a Consellería de Asuntos Sociais, Emprego e Relacións Laborais, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e o Consello de Contas, ou a outros órganos da Administración do Estado ou da Unión Europea.
Artigo 10º.-Modificación da resolución, revogación e reintegro.
1. Toda alteración das condicións tidas en conta para a concesión das subvencións, así como a obten
ción concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
2. Procederá a revogación das subvencións, así como o reintegro total ou parcial das cantidades percibidas e a exixencia do xuro de demora, nos casos e nos termos previstos no artigo 78 do texto refundido da Lei de réxime financeiro e orzamentario de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 11º.-Seguimento e control.
Sen prexuízo das facultades que teñan atribuídas outros órganos da Administración a Consellería de Asuntos Sociais, Emprego e Relacións Laborais levará a cabo funcións de control, avaliación e seguimento.
Para realizar as ditas funcións poderanse utilizar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos exixidos nesta orde e demais normas vixentes que resulten de aplicación. Para estes efectos os beneficiarios deberán cumprir as obrigas de comprobación que se establezan nesta orde e no convenio de cooperación.
Disposicións adicionais
Primeira.-A Consellería de Asuntos Sociais, Emprego e Relacións Laborais poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nesta orde.
Disposicións derradeiras
Primeira.-Facúltase o director xeral de Relacións Laborais para ditaren, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de maio de 2005.
Belén Prado Sanjurjo
Conselleira de Asuntos Sociais, Emprego
e Relacións Laborais